༄། ། བསྟན་བཅོས་རང་གྲོལ་ཡེ་ཤེས་སྤོ་སྤོ་བཀྲ་ཤིས་རྒྱལ་མཚན་ལ་གདམས་པ། །  དུས་གསུམ་སངས་རྒྱས་མ་ལུས་ཐམས་ཅད་ཀྱིས། ། དབང་བསྐུར་བསྟན་པ་དར་ཞིང་རྒྱས་པར་མཛད། ། སེམས་ཅན་ཀུན་ལ་མཐུན་པའི་ཡིད་དང་ནི། ། ཕན་སེམས་བློ་གྲོས་ཆོས་ཀྱི་གཏམ་རྣམས་གསུངས། ། ལྷུན་གྲུབ་བྱང་ཆུབ་སེམས་གཉིས་དབྱེར་མེད་ཀྱིས། ། གསོལ་བ་གང་བཏབ་འབྲས་བུ་འབྱིན་པ་ཡི། ། དྲིན་ཆེན་བླ་མ་ཕྱག་འཚལ་སྐྱབས་སུ་མཆི། ། ལར་གྱིས་བསྒོམས་ཀྱང་རུང་ལ་མ་བསྒོམས་ཀྱང་། ། རང་སེམས་སྐྱེ་མེད་ཆོས་སྐུར་རྟོགས། ། ཅི་བདེའི་སྤྱོད་པ་བབས་ལ་རྒྱུར། ། བླ་མའི་དྲིན་ལས་བྱུང་བར་གོ། ། བཟུང་འཛིན་དག་པའི་ལྟ་བ་དེ། ། བློ་ལས་འདས་པའི་བསྒོམ་པ་ཡིན། ། བློ་ལས་འདས་པའི་བསྒོམ་པ་དེ། ། བྱེད་པ་མེད་པའི་སྤྱོད་པ་ཡིན། ། བྱེད་པ་མེད་པའི་སྤྱོད་པ་དེ། ། སྒོམ་དུ་མེད་པའི་རྣལ་འབྱོར་ཡིན། ། བསྒོམ་དུ་མེད་པའི་རྣལ་འབྱོར་དེ། ། སྣང་བ་མེད་པའི་ཤེས་རབ་ཡིན། ། བསྒོམ་མང་པོའི་ནང་ན་མི་འཚོལ་བ། ། གཅིག་པུར་འདུག་ན་མི་སྐྱོ་བ། ། འཁོར་འདས་ཐམས་ཅད་མི་རྟོག་པ། ། ཆོས་རྣམས་གདོད་ནས་མ་སྐྱེས་པ། ། སོ་རྒན་ངེད་ཀྱི་གསང་ཚིག་ཡིན། ། ངས་རྙེད་དང་བཀུར་སྟི་ཆགས་པ་ལ། ། རང་དོན་དང་གཞན་དོན་དུ་མ་བྱས་པར། ། སེམས་སྐྱེ་མེད་ཀྱི་ངོ་བོ་གོམས་པར་བྱས། ། ནད་དང་གནོད་པ་སྡུག་བསྔལ་ཚོགས། ། དག་པའི་ལུས་ལ་མི་གནས་པས། ། ལུས་ཡི་དམ་ལྷ་ལ་གོམས་པར་བྱས། ། རྫུན་དང་ཕྲ་མ་ངག་འཁྱལ་ལ། ། ཕོ་བཟོ་པོའི་ཡང་ཟོང་མ་བྱས་པས། ། ངག་བདེན་པའི་ཚིག་ལ་གོམས་པར་བྱས། ། ཕྱིན་ཅི་ལོག་གི་བསམ་པ་ཡིས། ། ཆོས་བརྒྱད་ཀྱི་ཀུན་སློང་མ་བྱས་པར། ། བློ་བསོད་ནམས་ཀྱི་ཚོགས་ལ་གོམས་པར་བྱས། ། འཁོར་བའི་སྙིང་པོ་ཆགས་སྡང་ལ། ། ཡང་དག་གི་དོན་དུ་མ་བྱས་པར། ། བློ་བྱང་ཆུབ་སེམས་ལ་གོམས་པར་བྱས། ། མི་འོང་དང་མི་རིགས་མི་འཐད་ཀྱི། ། ལོག་ལྟའི་རང་ཤེས་མ་བྱས་པར། ། སེམས་མོས་གུས་ཀྱི་ཡིད་ལ་གོམས་པར་བྱས། ། ང་དང་བདག་ཏུ་འཛིན་པ་ལ། ། རྟག་པའི་འདུ་འཛི་མ་སྐྱེས་པར། ། སེམས་མི་རྟོག་པ་ལ་གོམས་པར་བྱས། ། གང་བསགས་ཀྱི་འབྲས་བུ་འབྱིན་པ་ལ། ། རྒྱུ་འབྲས་ལ་ཁྱད་གསོད་མ་བྱས་པར། ། བློ་དཀར་པོའི་ཕྱོགས་ལ་གོམས་པར་བྱས། ། འདོད་ཆགས་ཞེ་སྡང་གཏི་མུག་གསུམ། ། དུག་གསུམ་གྱི་གཡུལ་ངོ་འཕྲལ་དུ་བཟློག། སེམས་བརྟུལ་ཞུགས་ཀྱི་དཔའ་བོ་གོམས་པར་བྱས། ། ཐོས་དང་བསམ་པའི་ང་རྒྱལ་གྱིས། ། གཟུང་འཛིན་གྱི་རང་སྒྲོག་མ་བཅུག་པར། ། བློ་ཟུང་འཇུག་གི་གཤིས་ལ་གོམས་པར་བྱས། ། ཟས་ཕུད་དང་གོས་ཕུད་ཁོང་འཛུམ་གྱིས། ། མཛེས་སྡུག་གི་ཤག་པོ་མ་བཙལ་བར། ། བློ་མཉམ་པ་ཉིད་ལ་གོམས་པར་བྱས། ། སྤང་བྱ་དང་གཉེན་པོ་མེད་པའི་ཆོས། ། གདོད་ནས་མ་སྐྱེས་བློ་ལས་འདས། ། སྤྲོས་དང་བྲལ་བར་རྟོགས་ཕྱིར་དང་། ། ལྟ་བ་སྤྱོད་པ་སྒོམ་པ་གསུམ། ། སེམས་སྐྱེ་མེད་ཆོས་སྐུར་རོ་གཅིག་པས། ། གཉིས་འཛིན་གྱི་རྟོག་པ་མེད་ཕྱིར་དང་། ། རྒྱུ་འབྲས་རྟེན་འབྲེལ་སྣ་ཚོགས་རྣམས། ། ཞིང་དང་བསམ་པ་དངོས་པོ་ཡི། ། བསམ་པའི་འགྲོ་ལྡོག་ཡིན་ཕྱིར་དང་། ། ཐམས་ཅད་བཟང་པོར་གོ་བས་ཀུན་ཏུ་བཟང་། ། སྐྱོན་རྣམས་དག་པའི་རང་སེམས་ཀྱིས། ། བསམ་པའི་རང་གཟུགས་ཡིན་ཕྱིར་དང་། ། གདོད་ནས་དག་པའི་རང་སེམས་ལ། ། སྐྱོན་རྣམས་མཐོང་ན་གཏི་མུག་ཡིན། ། སྣང་བ་རང་སེམས་ཡིན་ཕྱིར་དང་། ། གཡའ་བྲལ་མེ་ལོང་དག་པ་ལ། ། ལེགས་དང་མ་ལེགས་བྱད་རྣམས་བལྟ། ། གཞན་རྣམས་མི་བདེན་ང་ཡི་བདེན། ། ཕྱིན་ཅི་ལོག་གི་རང་བདེན་ཅན། ། སྐྱོན་རྣམས་རང་ལ་ཡོད་ཕྱིར་དང་། ། ཆོས་འདི་ལ་ལྟོས་ལ་སྐྱོན་འདུག་ན། ། ངན་རྣམས་ཐམས་ཅད་བཟོད་ཀྱི་སྒྲོགས། ། བསྟན་བཅོས་ཡེ་ཤེས་རང་གྲོལ་འདི། ། བྲིས་པའི་བསོད་ནམས་བསམ་མི་ཁྱབ། ། བསམ་གྱིས་མི་ཁྱབ་བསོད་ནམས་ཀྱིས། ། འགྲོ་རྣམས་སངས་རྒྱས་སྐུ་གསུམ་ཤོག། རྫོགས་སོ། ། ། ། ༨༠༩༽